Zadeva C-140/05

Amalia Valeško

proti

Zollamt Klagenfurt

(Predlog za sprejetje predhodne odločbe, ki ga je vložilo Unabhängiger Finanzsenat, Außenstelle Klagenfurt)

„Akt o pristopu k Evropski uniji — Prehodni ukrepi — Priloga XIII — Obdavčenje — Cigarete iz Slovenije — Uvoz na avstrijsko ozemlje v osebni prtljagi potnikov — Oprostitev trošarine, omejena na določene količine — Možnost ohraniti količinske omejitve, ki se uporabljajo za uvoz iz tretjih držav, do 31. decembra 2007 — Direktiva 69/169/EGS“

Sklepni predlogi generalnega pravobranilca M. Poiaresa Madura, predstavljeni 4. maja 2006 I - 10028

Sodba Sodišča (drugi senat) z dne 5. oktobra 2006 I - 10043

Povzetek sodbe

Pristop novih držav članic k Skupnostim – Akt o pristopu iz leta 2003 – Prehodni ukrepi – Davčne določbe

(členi 23 ES, 25 ES in 26 ES; Akt o pristopu iz leta 2003, člen 24, Priloga XIII, točka 6(2); Direktiva Sveta 69/169, člena 4(1)(a) in 5(8))

Točko 6(2) Priloge XIII k Aktu o pogojih pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike in prilagoditvah Pogodb, na katerih temelji Evropska unija je treba razlagati tako, da ne nasprotuje temu, da Republika Avstrija kot prehodni ukrep ohrani zakonodajo, ki določa oprostitev trošarine, omejeno na 25 kosov za cigarete iz Slovenije, ki se prinesejo na ozemlje Republike Avstrije v osebni prtljagi potnikov, ki imajo prebivališče v tej državi članici in ki vstopijo neposredno na to ozemlje čez kopensko mejo ali prek celinskih voda te države članice.

Ta oprostitev, uvedena pred pristopom Republike Slovenije k Evropski uniji na podlagi člena 5(8) Direktive 69/169 o usklajevanju zakonov in drugih predpisov o oprostitvi prometnega davka in trošarin na uvoz pri mednarodnih potovanjih, v skladu s katerim države članice glede cigaret ostanejo pristojne za znižanje oprostitve trošarine za promet med tretjimi državami in Skupnostjo, ki je s členom 4(1)(a) Direktive 69/169 določena na 200 cigaret, je bila uvedena, da bi se preprečilo, da bi se avstrijski rezidenti sistematično izogibali plačilu trošarine na cigarete, tako da bi, pogosto na ponavljajočih se in kratkih potovanjih, kupili cigarete v tretjih državah, ki mejijo na Republiko Avstrijo in v katerih so raven obdavčitve in torej cene znatno nižje od tistih, ki veljajo v tej državi članici, in bi nato uvozili do 200 kosov teh cigaret, oproščenih trošarin na vsakem od teh potovanj.

To posebno tveganje izogibanja davčni politiki in škodovanje cilju varovanja javnega zdravja je prisotno tudi po pristopu Republike Slovenije k Evropski uniji, ker lahko na podlagi točke 6(2) Priloge XIII k Aktu o pristopu ta nova država članica, čeprav je dolžna postopno zvišati davčne stopnje, preloži uporabo celotne minimalne trošarine na cigarete do 31. decembra 2007. Področje uporabe spornega ukrepa je poleg tega posebej omejeno na to, kar je nujno potrebno za boj proti takim ravnanjem.

Zato ta ukrep lahko temelji na členu 5(8) Direktive 69/169 v povezavi s členom 24 Akta o pristopu.

Ker ta nacionalna zakonodaja poleg tega temelji na enem od ukrepov iz člena 24 Akta o pristopu, v tem primeru na prehodnem ukrepu, predvidenem v točki 6(2) Priloge XIII k temu aktu, se vprašanje o združljivosti te zakonodaje z drugimi določbami primarnega prava, kot so členi 23 ES, 25 ES in 26 ES, ne bi smelo več zastaviti. Zato je treba te člene razlagati tako, da ne nasprotujejo taki nacionalni zakonodaji, kljub okoliščini, da se po zadnji širitvi Unije ta zmanjšana oprostitev ne nanaša več na nobeno tretjo državo, razen švicarsko prostocarinsko območje Samnauntal, pri čemer se pri uvozu cigaret iz tretjih držav na splošno priznava oprostitev 200 kosov.

(Glej točke 38, 40, od 59 do 61, 67, 71, 74, 75 in točki 1 in 2 izreka.)